钦定古今图书集成/明伦汇编/官常典/第694卷 > 万潮 陈九川 张衍瑞 姚继岩 姜龙
## 钦定古今图书集成/明伦汇编/官常典/第694卷 > 万潮 陈九川 张衍瑞 姚继岩 姜龙

孙凤　、徐鏊　、张英。

按《明外史夏良胜传》：“潮，字汝信，进贤人。正德六年进
士，由宁国府推官入为仪制主事，与舒芬、良胜、九川
称江西四谏。世宗立，起故官，历浙江提学副使。久之，
迁参政，以忤权贵，调广西，屡迁陕西左布政使，擢右
副都御史，巡抚延绥，所至著声绩。九川，字惟濬，临川
人。正德九年进士。从王守仁游，授太常博士。既削籍”，
复从守仁卒业。世宗嗣立，召复故官，再迁主客郎中。
正贡献名物，节犒赏费数万。会天方国贡玉石，九川
简去其不堪者。所求蟒衣，不为奏覆，复怒骂通事胡
士绅等。士绅恚，假番人词，计九川及会同馆主事陈
邦偁。帝怒，下二人诏狱。尚书席书为解，忤旨切责。而
是时张璁、桂萼欲倾费宏夺其位，乃属士绅再讦九
川盗贡玉，馈宏制带，词连兵部郎中张𦒎、锦衣指挥
张潮等。帝益怒，并下𦒎等诏狱。指挥骆安请摄士绅
质讯，帝不许。给事中解一贯等言：“不逮士绅，独考掠九川等，势必诬服，何以服人心。”帝以一贯等私庇，切
责之。狱成，九川戍镇海卫，邦、偁等削籍有差。久之，遇
赦放还，卒。衍瑞，字元承，汲人。弘治末进士。为清丰知
县。以执法忤刘瑾，逮下诏狱，几死。瑾诛，得释官吏部。
同官南通州姚继岩，同年生也，当迁文选郎中，言于
主者而让焉，遂同署名，谏同受杖。衍瑞下狱，谪平阳
同知。嘉靖初，召还，擢太常少卿。寻卒，赠太仆卿。继岩
亦以选郎迁太常少卿，伏阙争《大礼》。甘贫约，远权势。
及卒，不能成丧。龙，太仓人，见父《昂传》。凤，洛阳人。世宗
立，召复故官，凤终副使。徐鏊者，嘉定人，本高氏子。少
孤，依舅京师，冒徐姓，从其业为医，供事内殿。既建言，
谪戍乌撒。世宗即位，召还，寻擢御医。时朝士多新贵，
不知鏊，鏊亦不言前事。一官垂三十年不调。年七十，
求致仕，尚书李默疏留之。四历六年，考诣礼部。值同
县徐学谟为郎中，引见尚书吴山。山阅牍，有谏南巡
事，瞿然曰：“此武庙时徐先生耶？何淹也？”两侍郎嫌其
老，学谟抗声曰：“鏊虽老，然少与舒状元同患难，为可
敬耳！”又久之，始迁院判。自引归，卒年八十三。鏊性耿
介，当严嵩父子用事，鏊讼言于众曰：“不见钱宁在武
庙时乎？”上每切齿骂宁曰：“汝无恃我！一日系颈赴市
曹，吾不得庇汝。今渠恃天子耶，行及矣！”时同械系者，
行人则陶滋、巴思明、李锡、顾可久、邓显麒、熊荣、杨秦、
王懋、黄国用、李俨、潘锐、刘黻、张岳，大理寺则寺正金
罍，寺副孟庭柯、张士镐、郝凤升、传尚文、郭五常，评事
姚如皋、蔡时，悉谪两京学政等官。世宗立，并召还，而
张英亦得赠官予祭，授弟雄都指挥佥事。福王时，追
谥《忠壮》。